བོད་ཀྱི་རིག་གནས་རྒྱ་ཡུལ་དུ་དར་ཚུལ་ནི།ཆོས་རྒྱལ་མེས་དབོན་གྱི་སྐུ་རིང་ལ།རྒྱ་ནག་གི་བཙུན་པ་དང༌།རིག་པའི་གནས་ལ་མཁས་པ་མང་པོ་བོད་ཡུལ་དུ་བྱོན་ནས།ཆོས་དང་རིག་གནས་སྤེལ་བའི་མཛད་རྗེས་རླབས་ཆེ་ལ།དུས་རབས་ཉི་ཤུ་པའི་འགོ་ཙམ་ནས་བོད་ཀྱི་རིག་གནས་རྒྱ་ཡུལ་དུ་དར་བའི་འགོ་བརྩམས།འཇམ་དབྱངས་བཞད་པ་སྐུ་ཕྲེང་ལྔ་པའི་ཡོངས་འཛིན་གཙང་པ་ཡོངས་འཛིན་ཞེས་གྲགས་པའི་མཁས་པ་ཆེན་པོ་དེ་རྒྱ་ནག་ཏུ་ཕེབས་ཏེ་བྱང་ཆུབ་ཆོས་ཚོགས་ཞེས་པའི་ཚོགས་པ་བཙུགས།ཚོགས་པ་དེ་ལྷོ་ཧྲང་ཧེ་ནས་ཁྲུང་ཆིང་དང་ཁྲིན་ཏུ་བར་དང༌།བྱང་པེ་ཅིན་ནས་ལན་གྲུ་བར་དུ་དར་ཞིང་རྒྱས་ཏེ།ཚོགས་མི་མང་ཆེ་བས་བོད་ཡིག་དང་བོད་ཀྱི་སུམ་རྟགས་སོགས་རིག་གནས་ལ་སྦྱངས།རྒྱའི་བཙུན་པ་དང་མཁས་པ་མང་པོ་དབུས་གཙང་གི་སེ་འབྲས་དང༌།མདོ་སྨད་ཀྱི་བླ་བྲང་སྐུ་འབུམ་སོགས་སུ་ཕེབས་ནས་བོད་ཀྱི་རིག་གནས་ལ་སྦྱངས།དཔེར་ན་བློ་བཟང་ཆོས་འཕགས་ཆོས་ཀྱི་བླ་མ་ཞེས་བྱ་བའི་ལོ་ཙཱ་བ་ཆེན་པོ་དེ་ཉིད་༡༩༠༢ལོར་པེ་ཅིན་གྲོང་ཁྱེར་ཉེ་འདབས་སུ་སྐུ་འཁྲུངས།ཆུང་དུས་ནས་ཡི་གེར་སྦྱངས།དགུང་ལོ་ཉི་ཤུའི་སྐབས་པེ་ཅིན་ཧཕ་ཡོན་དགོན་དུ་བཞུགས།དེ་རྗེས་ཨུ་ཧན་ནང་བསྟན་སློབ་གྲྭར་ཞུགས།དེ་རྗེས་བོད་ཡུལ་ཁམས་སུ་བྱོན་ནས་ལོ་ཤས་ལ་བོད་ཀྱི་སྐད་ཡིག་སྦྱངས།དེ་རྗེས་དབུས་གཙང་དུ་ཕེབས་ཏེ་འབྲས་སྤུངས་སོགས་སུ་བཞུགས།བྲག་དཀར་དགེ་བཤེས་བླ་མར་བསྟེན་ཏེ་བོད་ཀྱི་རིག་པའི་གནས་མང་པོར་སྦྱངས།བསྟན་བཅོས་མངོན་རྟོགས་རྒྱན།ལམ་རིམ་ཆེན་མོ།དྲང་ངེས་རྣམ་འབྱེད་རྒྱ་ཡིག་ཏུ་བསྒྱུར།བོད་རིགས་ཀྱི་ཆོས་སྲིད་ལོ་རྒྱུས་ཞེས་པ་དང་ང་འགྲོ་སའི་བོད་ཡུལ་ཞེས་པ་བརྩམས།ལོ་ངོ་བཅུ་ཕྲག་ལྷག་ལ་བོད་ཡུལ་དུ་བཞུགས།དེ་རྗེས་རྒྱ་ཡུལ་དུ་ཕེབས།ཁྲུང་ཆིང་རྒྱ་བོད་གཞུང་ལུགས་སློབ་གྲྭ་ཆེན་མོ་བཙུགས།སྔ་ཕྱིར་རྣམ་བཤད་དགོངས་པ་རབ་གསལ།སྔགས་རིམ་ཆེན་མོ།རིམ་ལྔ་གསལ་སྒྲོན་སོགས་རྗེའི་གསུང་མང་པོ་དང་དབུ་མ་བཞི་བརྒྱ་བ་སོགས་བསྒྱུར།ཀློང་ཆེན་མཛོད་བདུན་ཡང་བསྒྱུར།དེ་རྗེས་པེ་ཅིན་དུ་ཕེབས་ནས་བཞུགས།བྱེ་བྲག་བཤད་མཛོད་ཆེན་མོ་བམ་པོ་ཉིས་བརྒྱ་རྒྱ་ཡིག་ནས་བོད་ཡིག་ཏུ་བསྒྱུར་ཉེ་ཆར་༡༩༧༩ལོ་དང་༡༩༨༠ལོ་གཉིས་རིང་ཚད་མ་རྣམ་འགྲེལ་དང་སྤྱི་དོན་རིགས་རྒྱན་ཡང་བསྒྱུར།ཁོང་ལོ་ཙཱ་བ་ཕྱག་རྗེས་ཅན་ཞིག་རེད།ན་ནིང་༡༩༨༠ལོའི་ཟླ་༡༢པའི་ཚེས་༡༤ལ་སྐུ་འདས།བཙུན་པ་ཀོང་ཁུང་ཞེས་པའང་བོད་ཡུལ་དུ་ལོ་མང་པོར་སྦྱངས་ནས་ཉེ་ཆར་༡༩༧༩དང་༡༩༨༠ལོ་གཉིས་རིང་ལ་རྒྱའི་སློབ་དཔོན་ཝེན་ཚེགས་ཀྱིས་མཛད་པའི་མདོ་དགོངས་འགྲེལ་གྱི་འགྲེལ་བ་རྒྱ་ཡིག་ཏུ་མི་ཚང་བ་བོད་ཡིག་གི་ཐོག་ནས་བསྒྱུར་ཏེ་ཁབ་སྐངས།ལོ་ཙཱ་བ་དེ་ད་ལྟ་པེ་ཅིན་དུ་ཀྲུང་གོ་ནང་བསྟན་སློབ་གྲྭ་ཆེན་མོའི་སློབ་དཔོན་དུ་བཞུགས་ཡོད།གཞན་ཡང༌།ཀྲང་ཡིས་སུན་ཞེས་པའི་དགེ་རྒན་ཆེན་མོ་དེས།བོད་རྒྱ་ཚིག་མཛོད་ཆེན་མོའི་རྨང་དང་བོད་རྒྱ་ཤན་སྦྱར་དང༌།རྒྱ་བོད་སྐད་ཚོགས་རྣམས་སྐད་གཉིས་ཤན་སྦྱར་དུ་བསྒྲིག་རྩོམ་མཛད།ཐུའུ་བཀྭན་གྲུབ་མཐའི་དུམ་གཅིག་ཀྱང་རྒྱ་ཡིག་ཏུ་བསྒྱུར།ཁོང་ད་ལྟ་དགུང་ལོ་གྱ་བརྒྱད་རེད།ལིའུ་ལི་ཆན་གྱིས་མི་ལ་རས་པའི་རྣམ་ཐར་དང༌།ཐུའུ་བཀྭན་གྲུབ་མཐའ།རྒྱལ་རབས་གསལ་བའི་མེ་ལོང་རྣམས་བསྒྱུར།ཁོང་ད་ལྟ་ཁྲིན་ཏུར་ངལ་གསོས་ནས་བཞུགས་ཡོད།གཞན་ཡང་ཁྲིན་ཏུ་དང༌།དར་མདོ།མཚོ་སྔོན།བླ་བྲང་སོགས་སུ་རྒྱའི་མཁས་པ་མང་པོས་བོད་ཡིག་དང་བོད་ཀྱི་རིག་གནས་སྦྱངས་སོ།།ད་ལྟ་བོད་ཡུལ་ཡོངས་ཁྱབ་ཏུ་སློབ་གྲྭ་བཙུགས་ཏེ་རྒྱ་ཡིག་སློབ་བཞིན་པ་ཡིན་པས།རྒྱའི་རིག་གནས་མཐའ་དག་བོད་ཡུལ་དུ་དར་བའི་འགོ་ཚུགས་ཡོད་དོ།།